stanford-oval/wikipedia huggingface dataset:
Tulium
Esiintyminen

Tuliumia ei löydy maasta puhtaassa muodossaan, vaan ainoastaan pienissä määrissä mineraaleissa muiden harvinaisten maametallien joukossa. Se on harvinaisin lantanoideihin ja harvinaisiin maametalleihin kuuluva aine radioaktiivisen prometiumin jälkeen. Sitä on maankuoressa 0,5 ppm. Se on kuitenkin kaksi kertaa niin yleistä kuin hopea ja suunnilleen yhtä yleistä kuin jodi ja antimoni. Pääasiassa alkuainetta eristetään jokihiekkojen monatsiittimalmista (noin 0,002 % tuliumia) ioninvaihdolla tai bastnäsiitista, jossa sitä on vieläkin vähemmän (noin 0,0008 %). Sitä on myös eukseniitissa ja ksenotiimissä. Merivedessä tuliumia on 0,25 ppt ja maaperän pinta-aineksissa keskimäärin 0,5 ppm (vaihteluväli 0,4–0,8 ppm). Tunnetut tuliumin varannot ovat noin 100 000 tonnia.
Metalli voidaan eristää pelkistämällä tuliumoksidia lantaanimetallilla, mutta nykyisin sitä useimmiten valmistetaan pelkistämällä tuliumfluoridia kalsiumilla.
Tuliumilla ei ole minkäänlaista biologista roolia, tosin jotkin sen suolat kiihdyttävät aineenvaihduntaa. Veteen liukenevat suolat voivat olla lievästi myrkyllisiä suurina annoksina, mutta liukenemattomat eivät ollenkaan. Tuliumyhdisteiden kokonaismääriä ihmiskehossa ei tiedetä, mutta ne ovat erittäin pieniä. Kasvien juuret eivät yleensä ota tuliumia maaperästä, joten se ei pääse rikastumaan ravintoketjussa.
Käyttö

Tuliumin harvinaisuudesta johtuvat kalliit tuotantokustannukset rajoittavat sen käyttöä, joten sillä ei ole merkittäviä käyttökohteita kemian tutkimuksen ulkopuolella. Muut harvinaiset maametallit pystyvät korvaamaan tuliumin lähes kaikissa sen mahdollisissa käyttökohteissa. Ydinreaktorissa säteilytettyä tuliumia (isotooppi 170Tm) on kuitenkin käytetty joissain kannettavissa lääketieteellistä käyttöä varten valmistetuissa röntgensäteilylähteissä. Tuliumilla doupattua kalsiumsulfaattia on käytetty henkilökohtaisissa dosimetreissä, koska se reagoi fluoresenssillaan jo hyvin pieniin säteilytasoihin.
Tuliumia käytetään joissain lasereissa. Tällaisia ovat pelkästään tuliumilla doupattu Tm:YAG (tuliumilla seostettua yttriumalumiinigranaatti-materiaalia käyttävä laser), joka toimii 2 010 nm aallonpituudella. Tm:YAG-laseria käytetään lääketieteessä, meteorologiassa ja Lidar-keilauksessa. Käytössä on myös holmiumia, kromia ja tuliumia käyttävä Ho:Cr:Tm:YAG (2 080 nm), sekä Cr:Tm:YAG (1 945 –1 965 nm). Tunnetaan myös ytterbiumia ja telluuria (telluurioksidina TeO2) sisältävä Yb,Tm,Ho-telluurikuitulaser. Tuliumlasereiden aallonpituus tekee niistä erityisen soveltuvia etenkin pehmytkudosten leikkaamiseen lääketieteellisissä sovellutuksissa.
Yhdessä yttriumin kanssa tuliumia on käytetty komponenttina joissain korkean lämpötilan suprajohtavissa oksideissa.
Eurosetelit sisältävät tuliumia rahanväärennöksiä ehkäisevänä turvatekijänä. Jotkin setelien siniset alueet on käsitelty Tm3+-suoloilla, jotka saavat ne fluoresoimaan ultraviolettivalossa sinisenä.
Aiheesta muualla

Wikimedia Commonsissa on kuvia tai muita tiedostoja aiheesta .
Periodictable: Technical data for Thulium (englanniksi)
Luettelo tuliumin isotoopeista The Isotopes Project Home Page (englanniksi)
Webmineral: Mineral Species containing Thulium (Tm) (englanniksi)
Mindat: The Mineralogy of Thulium (englanniksi)
The Royal Society of Chemistry (RSC): Thulium (englanniksi)
PeriodicTable: Thulium (Tm) (englanniksi)
PubChem: Thulium (englanniksi)
Human Metabolome Database (HMDB): Thulium (englanniksi)
Food Component Database (FooDB): Thulium (englanniksi)
Tuliumille nimen antanut Thule nimellä Tile Carta marinassa.
Monatsiitti sisältää pieniä määriä tuliumia
Post Carbon Institute

Post Carbon Institute (lyh. PCI) on ajatushautomo, joka tarjoaa tietoa ja tutkimusta erilaisista tavoista vastata ilmastonmuutoksen, öljyhuipun, liikakulutuksen ja talouskriisien aiheuttamiin haasteisiin. Sen tavoitteena on lisätä yhteiskunnallista ja paikallista kestävyyttä sekä resilienssiä. Instituutin tutkijajäsenet erikoistuvat aihepiirin eri alueille, kuten fossiilisia polttoaineita, ruokaa, vettä ja väestöä koskeviin kysymyksiin. Post Carbon Institute on yleishyödyllinen organisaatio, jonka toimipaikka sijaitsee Kalifornian Santa Rosassa.
Historia

Post Carbon Institute perustettiin vuonna 2003. Vuosina 2003–2008 instituutin toiminnan pääpaino oli fossiilisten polttoaineiden hupenemista (ks. öljyhuippu, kivihiilihuippu ja maakaasuhuippu) ja ilmastonmuutosta koskevan tiedon levittämisessä. Instituutti pyrki myös lisäämään tietoa erilaisista tavoista vastata kyseisiin ongelmiin. Keskeinen käsite oli ”relokalisointi”, joka tarkoittaa yhteisön resilienssin lisäämistä painottamalla ruoan, energian ja tarvikkeiden lähituotantoa sekä kehittämällä paikallista hallintoa, kulttuuria ja vaihdantajärjestelmiä. Instituutti käynnisti useita yllä mainittuja aihepiirejä koskevia tiedotuskampanjoita ja julkaisi hahmotelman kansainväliseksi sopimukseksi nimellä ”maaöljyn ehtymisen protokolla” (myös Riminin protokolla tai Uppsalan protokolla). Sopimuksen tarkoituksena on hallita öljyhuippua seuraavia maaöljyn hinnan heilahteluita ja luopua asteittain öljyn tuotannosta sekä kulutuksesta.
Instituutti ryhtyi uudistamaan toimintojaan vuonna 2009. Uusi painopiste oli entistä enemmän tutkimuksessa sekä julkaisutoiminnassa. Toimintaa laajennettiin käsittämään uusia aihealueita, kuten ympäristöresurssien riittävyys, taloudellisen kasvun rajat, liikakansoitus, ruoka ja yhteiskunnallisen romahduksen estäminen. Instituutti lakkautti tai yhdisti suurimman osan aikaisemmista ohjelmistaan ja aloitti yhteistyön siirtymäliikkeen yhdysvaltalaisen haaran sekä EnergyBulletin –tietokantasivuston kanssa. Energy Bulletin kerää ja julkaisee globaalia energian ehtymistä koskevia uutisia ja kommentaareja.
Post Carbon Instituten tutkijajäseniin kuuluvat muun muassa tietokirjailija Richard Heinberg, ekologisen jalanjäljen käsitteen luoja William E. Rees sekä siirtymäliikkeen perustaja Rob Hopkins. Eläkkeellä oleva öljygeologi, ASPO-yhdistyksen perustaja Colin Campbell toimi instituutin neuvonantajana.
Teemat

Post Carbon Instituten mukaan ihmiskunta ei kohtaa 2000-luvulla vain öljyhuipun ja ilmastonmuutoksen muodostamia uhkia, vaan edessä on laaja-alainen ympäristö-, talous ja sosiaalinen kriisi. Kriisin eri tekijöitä kategorisoiden instituutti jakaa tutkijoidensa osaamisalueet 15 eri luokkaan. Näihin kuuluvat:
Ilmasto: ilmastonmuutos ja sen seuraukset
Kulutus ja jätteet: kuinka suuren kulutuksen maapallon resurssit mahdollistavat ja miten jätteitä käsitellään ympäristöä kunnioittavalla tavalla
Yhteisöt: paikallisyhteisö tarjoaa ihmisille heidän perustarpeensa, kuten ruokaa, vettä, turvallisuutta, koulutusta, sosiaalista kanssakäymistä ja kulttuurisen kontekstin
Kulttuuri ja toimintatavat: historia on täynnä esimerkkejä tuhoavista ja tuhoutuvista kulttuureista, mutta myös kestävistä ja ympäristöään kunnioittavista kulttuureista
Ekologia: ekosysteemien monimutkaisuus, haavoittuvuus ja tärkeys, myös ihmisyhteisöjen kannalta, on ymmärretty kunnolla vasta viimeisten vuosikymmenten aikana
Talous: nykyiset talousjärjestelmät ja -käsitykset eivät sovellu öljyhuipun jälkeiseen aikaan, vaan niitä on uudistettava
Koulutus: koulutuksen avulla ihmisille voidaan tarjota taitoja ja näkökulmia, jotka auttavat heitä selviytymään tulevaisuuden haasteista
Energia: modernit teollisuusyhteiskunnat ovat rakentuneet fossiilisten polttoaineiden varaan, mutta tulevaisuudessa tämä ei ole mahdollista
Ruoka ja maanviljely: ruoantuotantojärjestelmiä on nopeasti muutettava, koska fossiilisiin polttoaineisiin perustuva tehomaatalous ei ole tulevaisuudessa mahdollista
Hallinto: hallinto ja sen mahdollistavat resurssit ovat osa sekä ongelmaa että sen ratkaisua
Terveys: vaikka terveydenhuolto on parantunut huomattavasti viimeisten vuosikymmenten aikana, uhkaavat ympäristöongelmat ja elämäntavat vakavalla tavalla ihmisten terveyttä
Väestö: maailman nykyinen väestö on kasvanut niin suureksi, että sitä voidaan ylläpitää vain kuluttamalla uusiutumattomia luonnonvaroja
Sosiaalinen oikeudenmukaisuus: kasvavat ympäristö- ja resurssiongelmat uhkaavat maailman osia eri tavoilla ja lisäävät epäoikeudenmukaisuutta
Liikenne ja kuljetus: maailman nykyinen liikenne- ja kuljetusjärjestelmä on rakentunut ehtyvien fossiilisten polttoaineiden varaan
Vesi: vesi on välttämätön osa elämää, mutta kasvava hyödyntäminen ja saastuminen uhkaavat maailman vesivarantoja
Julkaisut

Raportti: Will Natural Gas Fuel America in the 21st Century, J. David Hughes.
Kirja: The Post Carbon Reader: Managing the 21st Century’s Sustainability Crises, toimittaneet Richard Heinberg & Daniel Lerch.
Raportti: Searching for a Miracle: ‘Net Energy’ Limits & the Fate of Industrial Society, Richard Heinberg & International Forum on Globalization
Raportti: The Food and Farming Transition, Richard Heinberg & Michael Bomford (2009)
Raportti: The Real New Deal: Energy Scarcity and the Path to Energy, Economic, and Environmental Recovery, Richard Heinberg, Daniel Lerch & Asher Miller (2009)
Kirja: Post Carbon Cities: Planning for Energy and Climate Uncertainty[vanhentunut linkki], Daniel Lerch (Post Carbon Press, 2007)
Video: Peak Oil for Policymakers (Arkistoitu – Internet Archive), Richard Heinberg & Julian Darley (2008)
Raportti: Preparing for Peak Oil: Local Authorities and the Energy Crisis, The Oil Depletion Analysis Centre (ODAC) & Post Carbon Institute (2008)
Aiheesta muualla

Postcarbon.org
EnergyBulletin.net
Transition US (Arkistoitu – Internet Archive)
The Oil Depletion Protocol (Arkistoitu – Internet Archive)
Öljyhuippu
Ilmastonmuutos ja ilmaston lämpeneminen
| --- | --- |
Syyt:   Kasvihuoneilmiö  Kasvihuonekaasu  Hiilidioksidi  Metaani  Auringon aktiivisuus  Ilmaston viileneminen  Milankovićin jaksot  Vulkanismi  Laattatektoniikka  Termohaliinikierto 
Vaikutukset:   Ilmastopakolaisuus  Merien happamoituminen  Merenpinnan nousu  Tulvat  Sadannan muutokset  Kuivuuskaudet  Lämpöaallot  Äärimmäiset sääilmiöt  Trooppiset hirmumyrskyt 
Tiede:   Hallitustenvälinen ilmastopaneeli IPCC  Ilmastoherkkyys  Ilmastomalli  Palautekytkennät  Kaupunkisaarekeilmiö  Keskiajan lämmin kausi  Pieni jääkausi  Hiilinielu  Otsonikato  Historialliset vaikutukset 
Keskustelu ja politiikka:   Hillitseminen  Hinku-verkosto  Sopeutuminen  Kioton sopimus  Kööpenhaminan ilmastokokous  UNFCCC  Päästökauppa  Sternin raportti  Uusiutuva energia  Energiansäästö  Oregonin vetoomus  Energiapolitiikka  Euroopan unionin energiapolitiikka  Suomen energiapolitiikka  Kiinan energiapolitiikka
Steve Toussaint

| Steve Toussaint |
| --- | --- |

Henkilötiedot
Syntynyt: 22. maaliskuuta 1965 (ikä 59) Birmingham, Yhdistynyt kuningaskunta
Aiheesta muualla
www.stevetoussaint.net
IMDb
Steve Toussaint (s. 22. maaliskuuta 1965 Birmingham, Yhdistynyt kuningaskunta) on brittiläinen näyttelijä. Hän on näytellyt sekä televisiosarjoissa, elokuvissa että teatterissa. Hänet tunnetaan parhaiten Corlys Velaryonin roolista yhdysvaltalaisessa televisiosarjassa House of the Dragon (2022–).
Elämä

Toussaint'n vanhemmat olivat barbadoslaisia. Hän syntyi Birminghamissa ja kasvoi Lontoossa. Hän opiskeli politiikan tutkimusta Sussexin yliopistossa.
Filmografia > Elokuvat

| Vuosi | Suomenkielinen nimi | Alkuperäinen nimi | Roolihahmo |
| --- | --- | --- | --- |
| 1995 | Judge Dredd – tuomari | Judge Dredd | metsästäjä |
| 2000 | Circus | Circus | Black |
| 2005 | Shooting Dogs | Shooting Dogs | Roland |
| 2007 | Flight of Fury | Flight of Fury | Ratcher |
| 2008 | Mutant Chronicles | Mutant Chronicles | John McGuire |
| 2010 | Prince of Persia | Prince of Persia: The Sands of Time | Seso |
Filmografia > Televisiosarjat

| Vuodet | Suomenkielinen nimi | Alkuperäinen nimi | Roolihahmo |
| --- | --- | --- | --- |
| 1994 | Sherlock Holmesin muistelmat | The Memoirs of Sherlock Holmes | Steve Dixie |
| 1994–2000 | Operaatio Knock | The Knock | Barry Christie |
| 1999 | Sairaalaelämää | Casualty | Martin Devern |
| 2002 | Murhan jäljet | Waking the Dead | Charlie Bellows |
| 2003 | Murphyn lailla | Murphy’s Law | Sammy |
| 2003 | Puutarhaetsivät | Rosemary & Thyme | Scott |
| 2007–2008 | CSI: Miami | CSI: Miami | Hugo Kemp |
| 2009 | Ryhmä Pullman | New Tricks | Grant Lindon |
| 2010 | Skins – liekeissä | Skins | Babajide |
| 2010 | Erikoisjoukkue | Spooks | Felix Osuba |
| 2014 | Line of Duty | Line of Duty | Ray Mallick |
| 2014 | Scott & Bailey | Scott & Bailey | Will Pemberton |
| 2015 | Banana | Banana | Pete Monroe |
| 2015 | DCI Banks | DCI Banks | Michael Osgood |
| 2015 | A.D. The Bible Continues | A.D. The Bible Continues | Julius |
| 2015 | Tut | Tut | Tushratta |
| 2015 | Komisario Lewis | Lewis | Joseph Moody |
| 2016 | Midsomerin murhat | Midsomer Murders | Victor Campbell |
| 2016 | Grantchester | Grantchester | Dicky Evans |
| 2016 | Berlin Station | Berlin Station | Benjamin Taylor |
| 2017 | Fortitude – ikiroudan kirous | Fortitude | Lamont Bailey |
| 2017 | Upstart Crow | Upstart Crow | Othello |
| 2018 | Murha paratiisissa | Death in Paradise | Steadman King |
| 2018 | Our Girl | Our Girl | Roger Mendez |
| 2018 | Pine Gap | Pine Gap | Ethan James |
| 2020 | Doctor Who | Doctor Who | Feekat |
| 2020 | Small Axe | Small Axe | Kenneth Logan |
| 2021 | It’s a Sin | It’s a Sin | Alan Baxter |
| 2022– | House of the Dragon | House of the Dragon | Corlys Velaryon |
| 2025 | Eyes of Wakanda | Eyes of Wakanda |  |
Aiheesta muualla

Virallinen sivusto
Steve Toussaint Internet Movie Databasessa. (englanniksi)
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Ranska  BnF data  Saksa  Israel  Yhdysvallat  Alankomaat 
Taiteenala:  MusicBrainz 
Henkilöt:  Deutsche Biographie
Postipankkitoiminta

Postipankkitoiminta tai alkujaan postisäästöpankkitoiminta on useissa maissa postilaitoksen yhteydessä harjoitettua pankkitoimintaa. Ensimmäinen postisäästöpankki, Post Office Savings Bank, perustettiin Isoon-Britanniaan vuonna 1861, ja sen esikuvan mukaisesti vastaava pankki perustettiin myöhemmin moniin muihinkin maihin. Tällöin postitoimistot ja -konttorit toimivat samalla postisäästöpankin konttoreina, joissa otettiin vastaan talletuksia ja välitettiin maksuja.
Toisin kuin paikalliset säästöpankit, postisäästöpankki toimi alusta lähtien koko valtakunnan alueella, joten varoja saattoi tallettaa tai nostaa tilillä millä paikkakunnalla tahansa. Tämän vuoksi postisäästöpankin asiakkuus soveltui erityisesti sellaisille henkilöille, jotka joutuivat toistuvasti siirtymään paikkakunnalta toiselle. Alun perin postisäästöpankin erityisenä tehtävänä oli myös edistää säästäväisyyttä vähävaraisten sekä nuorison keskuudessa, ja tämän vuoksi se otti vastaan aivan pieniäkin talletuksia.
Postisäästöpankit toimivat valtion takuulla, minkä vuoksi niiden maksukykyisyyteen voitiin ehdottomasti luottaa. Toisaalta säästötileille maksetut korot olivat pienempiä kuin yksityisissä pankeissa.
Nykyisin useimpien maiden postisäästöpankit, mikäli ne ovat yhä olemassa, ovat pitkälti menettäneet erikoisluonteensa ja tulleet tavallisten pankkien kaltaisiksi, monet myös yksityistetty. Joissakin maissa postikonttorit hoitavat kuitenkin edelleen myös pankin konttorin tehtäviä.
Brittiläinen pankki

Ensimmäinen postisäästöpankki oli Isoon-Britanniaan vuonna 1861 perustettu Post Office Savings Bank. Aloitteen sen perustamisesta teki pankkiiri W. Sikes, ja yhtenä aiheena sen perustamiseen olivat yksityisissä säästöpankeissa ilmenneet epäkohdat ja kavallukset. Hankkeen toteuttivat Britannian postilaitoksen uudistaja Rowland Hill sekä silloinen valtio­varain­ministeri William Ewart Gladstone, joka piti sitä samalla edullisena keinona hankkia valtiolle lainoja. Siihen saakka pankkeja oli ollut lähinnä vain suurissa kaupungeissa, ja ne palvelivat lähinnä varakkaita asiakkaita. Maalaisilla ja vähävaraisilla ei ollut muuta mahdollisuutta kuin säilyttää mahdollisia säästöjään kotonaan.
Alun perin Post Office Savings Bank otti vuodessa vastaan samalta asiakkaalta säästöjä enintään 30 puntaa, ja tilin saldo sai olla enintään 150 puntaa. Korkoa maksettiin vuodessa kutakin täyttä puntaa kohti 2,5 prosenttia. Myöhemmin rajoituksia muutettiin niin, että vuodessa voitiin tallettaa 500 puntaa eikä talletusten kokonaismäärälle ollut rajoituksia. Ensimmäisten viiden vuoden aikana avattiin yli 600 000 säästötiliä, joille talletettiin noin 8,2 miljoonaa puntaa. Vuonna 1927 tilejä oli jo 12 miljoonaa noin joka neljännellä maan asukkaalla, ja talletuksia oli yhteensä noin 283 miljoonaa puntaa.
Aluksi Post Office Savings Bank ylläpiti vain säästötilejä. Vuonna 1880 se alkoi myös välittää valtion obligaatioita, ja vuonna 1916 se laski liikkeeseen sotaobligaatiot, joiden nimeksi sodan päätyttyä vuonna 1920 tuli National Savings Certificates ("Kansalliset säästötodistukset"). Vuonna 1956 laskettiin liikkeeseen Premium Bond, josta tuli pankin suosituin säästömuoto.
Vuonna 1969 Post Office Savings Bankin nimi muutettiin National Savings Bankiksi ("Kansallinen säästöpankki") ja myöhemmin muotoon National Savings and Investments (NS&I). Se toimii Britannian valtionvarainministeriön alaisena virastona. Se ottaa edelleen vastaan talletuksia yleisöltä, mutta vuonna 1968 Britannian posti perusti erillisen National Giro -nimisen pankin, joka myöhemmin yksityistettynä sai nimen Girobank. Vuonna 1989 sen osti Alliance & Leicester. Nykyisin Britannian yhtiöitetty postilaitos, Post Office Ltd, ottaa omalla nimellään vastaan talletuksia säästötileille, joita ylläpitävät Bank of Ireland -niminen liikepanki sekä Family Investments -niminen yhdistys.
Post Office Ltd:n pankkipalvelut ovat pitkälsi samankaltaisia kuin eräät NS&I:n palvelutkin ja käsittävät talletustilejä, yksilöllisiä säästötilejä, määräaikaistilejä ja obligaatioita.
Muissa maissa

Britannian esimerkin mukaisesti vastaava postin yhteydessä toimiva pankki perustettiin myöhemmin muun muassa seuraaviin maihin:
1870: Belgia
1875: Japani
1876: Italia
1880: Romania
1881: Alankomaat
1881: Ranska
1882: Brittiläinen Intia
1883: Itävalta
1883: Ruotsi
1886: Unkari
1887: Suomi
1889: Venäjä
Myöhemmin monet niistä on lakkautettu tai yksityistetty, mutta joissakin maissa postilaitos ylläpitää nykyisinkin myös pankkipalveluja yhteistyössä kaupallisten pankkien kanssa.
Muissa maissa > Nykyisin toimivia pankkeja ja järjestelmiä

Brasiliaan perustettiin postipankkijärjestelmä vuonna 2002, kun maan postilaitos, ECT, teki yhteistyösopimuksen maan suurimman yksityisen pankin, Banco Bradescon kanssa pankkipalvelujen tarjoamiseksi postitoimistoissa. Postin nykyinen yhteistyökumppani on Banco do Brasil.
Kiinan Postisäästöpankki (kiin. 中国邮政储蓄银行) erotettiin Kiinan postilaitoksen alaisuudesta vuonna 2007 valtion omistamaksi osakeyhtiöksi. Se tarjoaa edelleen pankkipalveluja postitoimistoissa.
Ranskaan perustettiin postisäästöpankki vuonna 1882. Nykyisin Ranskan postilaitos, La Poste, tarjoaa pankkipalveluja nimellä La banque Postale.
Saksassa Deutsche Postbank oli postilaitoksen, Deutsche Postin tytäryhtiö vuoteen 2008 saakka, jolloin 30 % Deutsche Postin osakkeista myytiin Deutsche Bankille. Kaikki Deutsche Postin ja Deutsche Postbankin konttorit harjoittavat edelleen postipankkitoimintaa.
Intian valtion ylläpitämä Intian posti ylläpitää pienimuotoista säästöpankki- ja finanssipalvelutoimintaa, muun muassa kansallisia säästötodistuksia (National Savings Certificates).
Israelin postilaitos välittävät maksuja, ylläpitävät säästö- ja shekkitilejä sekä vaihtaa ulkomaanvaluuttaa kaikissa postitoimistoissa.
Japanissa toimiva Japan Post Bank on maailman suurin säästöpankki, jossa vuonna 2006 oli talletuksia kaikkiaan 198 biljoonaa jeniä, Ne ovat enimmäkseen konservatiivisten, riskejä kaihtavien henkilöiden säästöjä. Japanin hallitusta on arvosteltu näiden varojen käyttämisestä epätaloudellisiin infrastruktuurihankkeisiin. Valtion omistama Japan Post Bank erotettiin Japanin postilaitoksesta omaksi yhtiökseen vuonna 2006, ja se oli määrä yksityistää vhitellen vuoteen 2017 mennessä.
Keniassa toimii Kenya Post Office Savings Bank (KPOSB/Postbank)
Etelä-Korean valtion ylläpitämä Korea Post harjoittaa myös pankki- ja vakuutustoimintaa. Pankkiasioita voi hoitaa lähes kaikissa postitoimistoissa. Korea Postin pankipalvelut ovat yhteydessä kaikkiin kansallisiin ja alueellisiin pankkeihin, joita ovat muun muassa Standard Chartered Korea, Citibank Korea, Industrial Bank ja Hana Bank.
Etelä-Afrikassa poistipankkia, South African Postbank ylläpitää Etelä-Afrikan postitoimisto, South African Post Office (SAPO). Se välittää maksuja, ottaa vastaan talletuksia, suorittaa investointeja ja myöntää vakuutuksia, myös eläkevakuutuksia.
Sri Lankassa National Savings Bank ja Sri Lanka Post tarjoavat pankkipalveluja postitoimistojen välityksellä.
Taiwanissa, Chunghwa Post (中華郵政) ylläpitää säästötilejä ja Visa-luottokorttipalveluja.
Vietnamissa toimii Lien Viet Post Joint Stock Commercial Bank, josta käytetään myös lyhennettyä nimeä LienVIetPostBank (LPB) ja joka nykyisin laajentaa toimintojaan maaseudulle ja syrjäseuduille postin välityksellä.
Muissa maissa > Lakanneita pankkeja

Seuraavat postin yhteydessä toimineet pankkilaitokset ovat joko lakanneet tai ainakaan niiden rahaliikennettä ei enää hoideta postitoimistoissa.
Yhdysvalloissa United States Postal Savings System perustettiin 25. kesäkuuta 1910 annetulla lailla (36 Stat. 814). Se lakkautettiin 28. maaliskuuta 1966 annetulla lailla (80 Stat. 92).
Kanadassa valtakunnallisen postilaitoksen yhteydess toimi aikaisemmin myös pankki, mutta se lakkautettiin vuonna 1968.
Itävallan postilaitos, Österreichische Post omisti aikaisemmin Österreichische Postsparkasse (P.S.K) -nimisen pankin. Vuonna 2005 se osti BAWAG, johon se samalla fuusioitiin.
Bulgariassa postipankkijärjestelmä oli yksi postilaitoksen toimintamuodoista vuoteen 1991 saakka, jolloin siitä muodostettiin erillinen Bulgarian Postbank. Seuraavina vuosina Bulgarian Postbank yksityistettiin, ja postin ja pankin toiminnot eriytettiin vähitellen kokonaan toisistaan. Vuonna 2011 postitoimistot lakkasivat hoitamasta pankkipalveluja.
Irlannissa An Post ylläpiti Postbank -nimistä pankkia (virallisesti Postbank Ireland Limited) vuosina 2006-2010.
Portugalissa toimi Banco Postal, josta CTT omisti 49 prosenttia ja Caixa Geral de Depósitos, toinen valtion pankki, loput 51 prosenttia. Näiden yhteistyö ei sujunyt hyvin, ja lopulta Caixa Geral de Depósitos osti koko Banco Postalin ja fuusioi sen itseensä.
Suomen Postisäästöpankki perustettiin vuonna 1887. Vuonna 1970 sen nimi muutettiin muotoon Postipankki. Vuonna 1988 se muutettiin osakeyhtiömuotoiseksi, ja vuonna 1998 sen nimi muutettiin Leonia Pankiksi. Vuonna 2000 se yhdistettiin Sampo-vakuutusyhtiön kanssa Sampo-konserniksi, ja sen mukaisesti seuraavana vuonna pankin nimi muutettiin Sampo Pankiksi. Postipankilla oli muutamia omiakin konttoreita, mutta myös valtaosa postitoimistoista hoiti pankin tehtäviä vuoteen 2000 saakka. Vuonna 2007 Sampo Pankin osti tanskalainen Danske Bank, ja vuodesta 2012 myös Suomessa toimivalla pankilla on tämä nimi.
Singaporessa toimi aikaisemmin POSB Bank, jonka nimi oli lyhenne sanoista Post Office Savings Bank ("Postitoimiston säästöpankki"). Nykyisin se on yhdistetty DBS Bankiin (Development Bank of Singapore).
Thaimaassa kauppa- ja kuljetusministeriön posti- ja lennätinosasto ylläpiti vuosina 1929-1947 säästöpankkitoimintaa, joka sittemmin muutettiin Government Savings Bank -nimiseksi pankiksi (GSB).
Post Office Savings Bankin vastakirja vuodelta 1869
Postisäästöpankkitoimintaa harjoittava postikonttori Shanghaissa, Kiinassa.
Itävallan postisäästöpankin, Österreicishe Postsparkassen (P.S.K). pääkonttori Wienissä
Käännös suomeksi